
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





РЕШЕНИЕ 
№ РС-ТД10-740-20-051

Днес, 13.05.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И :
 Производството е по реда на чл.71, ал.1, предложение първо от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за  конфликт на интереси № КИ-036 от 19.02.2020г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с вх. № ЦУ01/ТД10-740/13.02.2020г. на КПКОНПИ.

Сигналът е насочен срещу Борислав Витков – общински съветник в Общински съвет – Б. (ОбС-Б.).

В сигнала се съдържат твърдения за това, че Борислав Витков е в конфликт на интереси поради факта, че е управител на спортно сдружение, което в своята дейност използва общински финансови средства.
Към сигнала не са приложени доказателства.
Комисията служебно е установила, че Борислав Витков е бил председател на управителния съвет на Сдружение „***“ от 13.06.2018г. до 27.02.2020г.
Във връзка с твърденията в сигнала Комисията е изискала и с писмо, вх. № ЦУ01/4514 от 10.03.2020г. на КПКОНПИ, е получила от Постоянната комисия за установяване на конфликт на интереси при Общински съвет – Б. доказателства за служебното качество на Борислав Витков като общински съветник – клетвен лист от 30.11.2015г. и от 11.11.2019 година.
От председателя на Постоянната комисия за установяване на конфликт на интереси при Общински съвет – Б. е изискана и информация отпускани ли са средства от бюджета на Община Б. за финансиране на Сдружение „***“ на основание решения на Общински съвет – Б. в периода от 02.2017г. до 02.2020 година.
От настоящия председател на Сдружение „***“ е изискана информация дали Борислав Витков е получавал възнаграждение като председател на управителния съвет, в това число премии, командировъчни, разходи за гориво, за храна и др. през 2017, 2018 и 2019 година. 
Комисията служебно е извършила справки в НБД „Население“, Търговски регистър и електронната страница на Общински съвет – Б.

След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице, с посочени три имена, ЕГН и е подписан.

Борислав Витков е избран за общински съветник в Общински съвет – Б. за мандат 2015-2019г., видно от подписан клетвен лист от 30.11.2015г. и за мандат 2019-2023г., видно от подписан клетвен лист от 11.11.2019г.
От представено по преписката писмо от председателя на Постоянната комисия за установяване на конфликт на интереси при Общински съвет – Б. с вх. № ЦУ01/4514 от 10.03.2020г. на КПКОНПИ се установява, че в периода от м. 02.2017г. до м. 02.2020г.  Общински съвет – Б. не е приемал решения, с които са отпускани средства за финансиране на Сдружение „***“. Със същото писмо КПКОНПИ е уведомена, че през посочения период в ОбС-Б. са гласувани следните три решения: Решение № 118/26.04.2018г., с което са отпуснати средства от бюджета на Община Б. за организиране и провеждане на детско-юношески турнир по таекуон-до ИТФ, Решение № 143/12.06.2017г.,с което са отпуснати средства от бюджета на Община Б. за организиране и провеждане на Шести републикански турнир по таекуон-до АЙ ТИ ЕФ за деца, юноши и девойки в гр. Б.  и Решение № 78/05.04.2017г. за отпускане на средства за участие на състезатели от гр. Б. в Европейско първенство по таекуон-до ITF в Англия.
От събраните по преписката доказателства се установи, че като общински съветник в ОбС-Б., Борислав Витков е участвал в заседание на 12.06.2017г., на което е гласувал „за“ приемането на Решение № 143 от 12.06.2017г. относно даване на съгласие да бъдат отпуснати финансови средства в размер до 6560,00 лева от собствени приходи на Община Б. за организиране и провеждане на Шести републикански турнир по таекуон-до АЙ ТИ ЕФ за деца, юноши и девойки в спортна зала Арена-Б.
От представените към Решение № 118/26.04.2018г. и Решение № 78/05.04.2017г списъци с поименното гласуване на общинските съветници, се установява, че Борислав Витков не е гласувал.
От направена справка в Търговски регистър е видно, че Борислав Витков е заемал длъжността председател на управителния съвет на Сдружение „***“ от 13.06.2018г. до 27.02.2020 година.
От представено по преписката писмо с вх. № ЦУ01/6397 от 16.04.2020г. на КПКОНПИ от А. В. – член на управителния съвет и представляваща Сдружение „***“, се установява, че лицето Борислав Витков, като председател на управителния съвет на управителния съвет на посоченото сдружение, не е получавал възнаграждения или други парични средства за 2017, 2018 и 2019 година.


Въз основа на така изяснената фактическа обстановка, Комисията установи следното от правна страна:
Сигналът е подаден от лице, идентифицирано по реда на чл. 48, ал. 1 от ЗПКОНПИ.

За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл. 2, ал. 2 и ал.3 от ЗПУКИ (отм.), респ. чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – Б. Борислав Витков е лице, заемало публична длъжност, по смисъла на чл. 3, т. 9 от ЗПУКИ (отм.) и лице, заемащо висша публична длъжност, по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
В хода на производството се установи, че Борислав Витков е бил председател на „***“ 13.06.2018г. до 27.02.2020г. и не е получавал възнаграждение за изпълняваната от него длъжност или премии, командировъчни, разходи за гориво, за храна и други. Следователно между Борислав Витков и Сдружение „***“ не е налице икономическа зависимост, която да обосновава свързаност помежду им по смисъла на на §1, т. 1 от ДР на ЗПУКИ (отм.), съотв. §1, т.15, б. „б“ от ДР на ЗПКОНПИ. 
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация, а правомощията на отделните общински съветници са изчерпателно изброени в чл. 33, ал. 1 от същия закон. 
От събраните по преписката доказателства се установи, че Борислав Витков, в качеството си на общински съветник в ОбС-Б., е упражнил правомощие по служба по чл.33, ал.1, т.3 от ЗМСМА като е участвал в гласуването на Решение № 143 от 12.06.2017г. относно даване на съгласие да бъдат отпуснати финансови средства в размер до 6560,00 лева от собствени приходи на Община Б. за организиране и провеждане на Шести републикански турнир по таекуон-до АЙ ТИ ЕФ за деца, юноши и девойки в спортна зала Арена-Б.
  Видно от направената справка в Търговски регистър, към датата на приемане на Решение № 143 от 12.06.2017г. на ОбС-Б., Борислав Витков не е бил член на Сдружение „***“. По този начин за Витков не е била налице каквато и да е възможност за реализиране на облага във връзка с гласуваното решение. 
В хода на административното производство по безспорен начин се установи, че в периода от м. 02.2017г. до м. 02.2020г. Общински съвет – Б. не е приемал решения, с които да са отпускани средства за финансиране на Сдружение „***“.
Предвид горното и предвид обстоятелството, че участвайки в обсъждането и гласуването на Решение № 143 от 12.06.2017г. на ОбС-Б., Витков изпълнява вменените му по закон задължения в съответствие със спецификата на заеманата от него публична длъжност, се обосновава липсата на частен интерес за него, който може да повлияе върху безпристрастното и обективно изпълнение на правомощията или задълженията му по служба. 
С оглед изложеното, се налага изводът, че при гласуването на Решение  № 143 от 12.06.2017г. на ОбС-Б. са налице два от елементите на състава на конфликт на интереси по чл.2 от ЗПУКИ (отм.), а именно: лице заемало публична длъжност и упражнени от лицето правомощия по служба. Липсва обаче третият елемент – наличието на релевантен частен интерес, който би могъл да повлияе върху безпристрастното и обективно изпълнение на правомощията  по служба от страна на Борислав Витков.
Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава II от ЗПУКИ (отм.) от страна на Борислав Витков, в качеството му на лице, заемало публична длъжност по смисъла на чл. 3, т. 9 от ЗПУКИ (отм.) при гласуването на Решение № 143 от 12.06.2017г. на ОбС-Б.
 В хода на административното производство не се установи Борислав Витков,  в качеството си на общински съветник, да е упражнил правомощия във връзка с приемането на Решение № 118/26.04.2018г. и Решение № 78/05.04.2017г. на ОбС-Б.
Предвид изложеното, се налага извода, че е налице само един от елементите на състава на конфликт на интереси по чл.2 от ЗПУКИ (отм.), респективно чл.52 от ЗПКОНПИ, а именно: лице заемало публична, респективно заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.

Водена от горното и на основание чл.74, ал.1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

РЕШИ:
  НЕ УСТАНОВЯВА конфликт на интереси по отношение на Борислав Витков с ЕГН ***, общински съветник в Общински съвет – Б. и лице, заемало публична длъжност, по смисъла на чл. 3, т. 9 от ЗПУКИ (отм.), респ. лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е гласувал „за“ приемането на Решение № 143 от 12.06.2017г. на Общински съвет – Б., поради липса на частен интерес.

НЕ УСТАНОВЯВА конфликт на интереси по отношение на Борислав Витков с ЕГН ***, общински съветник в Общински съвет – Б. и лице, заемало публична длъжност, по смисъла на чл. 3, т. 9 от ЗПУКИ (отм.), респ. лице, заемащо висша публична длъжност, по смисъла на чл.6, ал.1, т.32 от ЗПКОНПИ, във връзка с гласуването на Решение № 118/26.04.2018г. и Решение № 78/05.04.2017г. на Общински съвет – Б., поради липса на упражнени правомощия.

Препис от решението да се изпрати на Окръжна прокуратура – С., с оглед преценка за реализиране на правомощията по чл.76, ал.2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.




КОМИСИЯ:
         ПРЕДСЕДАТЕЛ: ……………………/п/…………………/СОТИР ЦАЦАРОВ/
         ЗАМЕСТНИК - ПРЕДСЕДАТЕЛ: ………/п/………..…/АНТОН СЛАВЧЕВ/
         ЧЛЕН: ……………………………/п/.………….…/АНТОАНЕТА ЦОНКОВА/

         ЧЛЕН: …………………………./п/.…..………...…………/ПЛАМЕН ЙОЦОВ/

         ЧЛЕН: ……………...………………/п/…………………./СИЛВИЯ КЪДРЕВА/

